
1. בהמשך לפנייתך שבסימוכין שבמסגרתה ביקשת לקבל בהתאם לחוק חופש המידע, התשנ"ח-1998 (להלן - חוק חופש המידע) נתונים אודות מספר העמיתים בקרנות הפנסיה וקופות הגמל לפי מסלולי ההשקעה ולפי חברה מנהלת, הריני להשיבך כדלקמן:
1. באשר לנתונים אודות מספר העמיתים בקופות הגמל בחלוקה לפי מסלולי השקעה - ראה המבוקש מצורף כנספח למכתבי זה. 
1. באשר לבקשתך לקבל המידע האמור ביחס לקופות הגמל בחלוקה לפי חברה מנהלת - לא נוכל להיעתר לבקשתך, וזאת בהתאם לסעיף 9(א)(4) לחוק חופש המידע, ובהתאם לסעיף 50א לחוק הפיקוח על שירותים פיננסיים מוסדרים (ביטוח), התשמ"א-1981 (להלן – חוק הפיקוח על הביטוח), לפיו "הממונה, עובד הכפוף לו, או מי שפועל מטעמו, לא יגלה ידיעה ולא יראה מסמך שנמסרו לו מכוח תפקידו או סמכויותיו לפי חוק זה, אלא לצורך הליך פלילי, או אם הממונה ראה צורך בכך לשם דיון בועדה". נבהיר כי מאחר שהמידע המבוקש הגיע לרשות שוק ההון, ביטוח וחיסכון (להלן – הרשות) מכוח סמכויותיה לפי חוק הפיקוח על הביטוח, לא נוכל למסור את המידע.
1. באשר לבקשתך לקבל את המידע ביחס לקרנות פנסיה- לא קיים בידי הרשות מידע ביחס לחסכונות המנוהלים בקרנות הפנסיה ברמת מספרי עמיתים, ועל כן בקשתך נדחית בהתאם לסעיף 8(3) לחוק חופש המידע, התשנ"ח-1998 (להלן- החוק). נציין כי קיים ברשות מידע אודות מספרי חשבונות (להבדיל ממספרי עמיתים – לפי ת.ז.) בחברות המנהלות את קרנות הפנסיה, בחלוקה לפי מסלולים, שאותו ניתן להעביר, ככל שתבקש לקבל מידע זה. 
1. בהתאם לסעיף 7(ו) לחוק, הריני להודיעך על זכותך לעתור נגד החלטה זו לבית המשפט לעניינים מנהליים בירושלים.
בכבוד רב ,

